text: økologisk fodaftryk
  
  publiceret: 2021-10-12 10:37:59+02:00
  Økologisk fodaftryk er et udtryk for menneskets forbrug af naturressourcerne. Det økologiske fodaftryk kan udregnes for et produkt eller et samfund. Det nationale økologiske fodaftryk består af to bidrag.
  Det første bidrag er det landareal som er nødvendigt for at understøtte det pågældende lands forbrug, f.eks. i form af landbrugsafgrøder. Det andet bidrag er det areal, der ville skulle tilplantes med skov for at opsamle den mængde CO 2, der udledes som følge af landets forbrug.
  De to bidrag lægges sammen i udregningen af landets samlede økologiske fodaftryk. Mange lande har økologiske fodaftryk, der overstiger deres eget areal, og det samlede globale økologiske fodaftryk svarer aktuelt (2021) til ca. 1,7 gange jordens tilgængelige landareal. Nationale økologiske fodaftryk offentliggøres regelmæssigt af Global Footprint Network.